b'\n_START_ARTICLE_\nGG Allin\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nGG Allin sai messiaanisen nimens\xc3\xa4 henkisesti h\xc3\xa4iriintyneelt\xc3\xa4 is\xc3\xa4lt\xc3\xa4\xc3\xa4n, Merle Allinilta, koska t\xc3\xa4m\xc3\xa4 oli "n\xc3\xa4hnyt unessa enkelin, joka oli luvannut vastasyntyneest\xc3\xa4 tulevan suuren miehen vapahtajan sukuun". V\xc3\xa4h\xc3\xa4n ennen (2. maaliskuuta 1962, GG:n syntym\xc3\xa4todistuksen mukaan) kuin GG Allin aloitti koulun, vaihtoi h\xc3\xa4nen \xc3\xa4itins\xc3\xa4 h\xc3\xa4nelle nimeksi Kevin Michael. Nimi GG sai alkunsa, kun h\xc3\xa4nen isoveljens\xc3\xa4 Merle jr. ei osannut lausua pikkuveljens\xc3\xa4 alkuper\xc3\xa4ist\xc3\xa4 nime\xc3\xa4, vaan kutsui h\xc3\xa4nt\xc3\xa4 nimell\xc3\xa4 "Jeje"._NEWLINE_Allinin \xc3\xa4iti kertoi haastattelussa, ett\xc3\xa4 GG ja h\xc3\xa4nen isoveljens\xc3\xa4 Merle olivat kilttej\xc3\xa4 lapsia, jotka olivat lumoutuneita musiikista. He kuuntelivat muun muassa The Beatlesia huoneessaan.\n_START_SECTION_\nHenkil\xc3\xb6kuva\n_START_PARAGRAPH_\nH\xc3\xa4nen el\xc3\xa4m\xc3\xa4nkatsomuksellisia ohjenuoriaan olivat "el\xc3\xa4 nopeasti, kuole nopeasti" ("Live Fast, Die Fast") ja "juo, tappele ja nussi" ("Drink, fight and fuck"). Allin kiersi paljon Amerikkaa, usein ostamalla bussilipun ja kulkemalla p\xc3\xa4\xc3\xa4m\xc3\xa4\xc3\xa4r\xc3\xa4tt\xc3\xb6m\xc3\xa4sti ymp\xc3\xa4riins\xc3\xa4 mukanaan usein vain p\xc3\xa4\xc3\xa4ll\xc3\xa4\xc3\xa4n olleet vaatteet. Allinin pukeutuminen oli kapinallista, ja asuun kuului yleens\xc3\xa4 nahkatakki, bootsit, kaulapanta ja alasuoja. My\xc3\xb6s halvat tatuoinnit kuuluivat Allinin imagoon. H\xc3\xa4nen vartalossaan oli monia yksinkertaisia kuvia ja tekstej\xc3\xa4, esimerkiksi oikeassa olkap\xc3\xa4\xc3\xa4ss\xc3\xa4 h\xc3\xa4nell\xc3\xa4 oli teksti "Life Sucks" ja p\xc3\xa4\xc3\xa4kallon kuva. _NEWLINE_Allin sanoi usein, ett\xc3\xa4 h\xc3\xa4n aikoo tehd\xc3\xa4 itsemurhan lavalla Halloweenina. Suunnitelma meni kuitenkin pilalle, sill\xc3\xa4 Allin oli yleens\xc3\xa4 vangittuna juuri Halloweenin aikaan. Lopulta Allin sanoi hyl\xc3\xa4nneens\xc3\xa4 ajatuksen itsemurhasta lavalla, koska "moni kriitikko ja vihollinen toivoi sit\xc3\xa4". Elossa ollessaan h\xc3\xa4n katsoi olevansa enemm\xc3\xa4n vaaraksi vastustamilleen tahoille.\n_START_SECTION_\nKritiikki ja kohut\n_START_PARAGRAPH_\nAllin piti itse\xc3\xa4\xc3\xa4n anarkistina ja el\xc3\xa4imen\xc3\xa4. Allin pid\xc3\xa4tettiin el\xc3\xa4m\xc3\xa4ns\xc3\xa4 aikana yli 50 kertaa. Monet syytteist\xc3\xa4 tulivat lavalla tapahtuneiden rikkomusten (mm. pahoinpitelyj\xc3\xa4, itsens\xc3\xa4paljastamista ym.) takia. Allin istui my\xc3\xb6s tuomioita omaisuusrikoksista ja raiskauksesta. Raiskaustapaus oli ep\xc3\xa4selv\xc3\xa4, koska Allin sanoi tyt\xc3\xb6n syyt\xc3\xb6sten olleen koston aikaansaamia ja seksin vapaaehtoista. Pisimm\xc3\xa4n vankilatuomionsa Allin istui vuoden 1989 joulukuusta vuoden 1991 maaliskuuhun, jolloin h\xc3\xa4nt\xc3\xa4 syytettiin yleis\xc3\xb6n joukossa olleen naisen viiltelyst\xc3\xa4, polttamisesta ja veren juomisesta. _NEWLINE_GG esiintyi el\xc3\xa4m\xc3\xa4ns\xc3\xa4 aikana muutamissa tv-ohjelmissa, kuten Geraldossa ja Jerry Springer Show\'ssa. Jerry Springer Show\'ssa Allin kertoi filosofiastaan, ja h\xc3\xa4n vastasi kysymyksiin muun muassa keikoistaan ja niiss\xc3\xa4 tapahtuvista asioista. Ohjelmassa oli my\xc3\xb6s vieraana GG:n nuori fani, jonka isosisko ja is\xc3\xa4 olivat kauhuissaan tyt\xc3\xb6n musiikkimausta ja el\xc3\xa4m\xc3\xa4nkatsomuksesta. Allin paljasti, ett\xc3\xa4 h\xc3\xa4nen el\xc3\xa4m\xc3\xa4ns\xc3\xa4 ei ole show\'ta, eik\xc3\xa4 h\xc3\xa4n tee musiikkiaan rahasta. GG kertoi, ett\xc3\xa4 h\xc3\xa4nen lavashownsa ovat keino purkaa aggressioita, ja ilman musiikkia h\xc3\xa4n luultavasti olisi sarjamurhaaja. Yleis\xc3\xb6 ilmaisi vihaansa monta kertaa, ja ohjelma meni monta kertaa avoimeen syyttelyyn ja huutokisaan. My\xc3\xb6s ohjelman juontaja Jerry Springer paljasti avoimesti halveksuntansa GG Allinia ja h\xc3\xa4nen edustamiaan asioita kohtaan ja keskeytti Allinin usein kesken lauseiden._NEWLINE_Ihmiset kauhistelivat muun muassa sit\xc3\xa4, kuinka naisia kohdeltiin Allinin keikoilla, sill\xc3\xa4 Allin oli pahoinpidellyt ja seksuaalisesti hyv\xc3\xa4ksik\xc3\xa4ytt\xc3\xa4nyt naisia lava-akteissaan. Allin puolustautui sill\xc3\xa4, ett\xc3\xa4 h\xc3\xa4nen keikkojaan katsomaan tulleet tiesiv\xc3\xa4t millaiseen esitykseen he ovat osallistumassa, ja usein ihmiset, joita Allin oli pahoinpidellyt tai hyv\xc3\xa4ksik\xc3\xa4ytt\xc3\xa4nyt keikoillaan, kirjoittivat Allinille kirjeit\xc3\xa4, joissa he sanoivat tapahtuneen olleen parasta heid\xc3\xa4n el\xc3\xa4m\xc3\xa4ss\xc3\xa4\xc3\xa4n. Hyv\xc3\xa4ksik\xc3\xa4ytt\xc3\xb6\xc3\xa4 Allin puolusti my\xc3\xb6s sill\xc3\xa4, ett\xc3\xa4 kerran hakattu tai raiskattu ihminen on vahvempi ja selvi\xc3\xa4\xc3\xa4 paremmin el\xc3\xa4m\xc3\xa4ss\xc3\xa4\xc3\xa4n, koska ei anna hyv\xc3\xa4ksik\xc3\xa4yt\xc3\xb6n tapahtua uudestaan. Ohjelmassa my\xc3\xb6s paljastui, ett\xc3\xa4 Allinin is\xc3\xa4, Merle Allin senior, oli v\xc3\xa4kivaltainen ja mielenvikainen mies, joka usein pahoinpiteli perhett\xc3\xa4\xc3\xa4n ja muutaman kerran my\xc3\xb6s uhkasi lapsiaan aseella. Lapsuuden traumojaan Allin ei koskaan pannut syyksi my\xc3\xb6hemp\xc3\xa4\xc3\xa4n k\xc3\xa4yt\xc3\xb6kseens\xc3\xa4, vaan sanoi tapahtuneen vain vahvistaneen h\xc3\xa4nt\xc3\xa4. Kaksisuuntaisen mielialah\xc3\xa4iri\xc3\xb6n oireista k\xc3\xa4rsinyt Allin oli sit\xc3\xa4 mielt\xc3\xa4, ett\xc3\xa4 h\xc3\xa4nen teht\xc3\xa4v\xc3\xa4n\xc3\xa4\xc3\xa4n oli palauttaa vaara sovinnaiseksi muuttuneeseen rock\xe2\x80\x99n\xe2\x80\x99rolliin. Laulaja uskoi vakaasti, ett\xc3\xa4 h\xc3\xa4nen kehonsa oli rock\xe2\x80\x99n\xe2\x80\x99rollin temppeli ja h\xc3\xa4nen verens\xc3\xa4, virtsansa ja ulosteensa fanien ehtoollinen._NEWLINE_GG Allinin diskografia on laaja ja ep\xc3\xa4selv\xc3\xa4. Esimerkiksi tiedot levyill\xc3\xa4 soittavista muusikoista ovat ep\xc3\xa4selvi\xc3\xa4. Er\xc3\xa4\xc3\xa4ll\xc3\xa4 levyll\xc3\xa4 yhtyeen nimi "GG Allin& His Illegimate Kids" on harhaanjohtava, sill\xc3\xa4 Allin soitti kaikki soittimet levylle, jossa kyseinen yhtye esiintyy. GG Allin teki monia "Spoken Word" -albumeita, joissa h\xc3\xa4n kertoi filosofiastaan ja suhtautumisestaan maailmaa kohtaan. H\xc3\xa4n teki paljon yleist\xc3\xa4 paheksuntaa nostattavia tekstej\xc3\xa4, osan aidosti ja osan vain provosoidakseen ihmisi\xc3\xa4. Er\xc3\xa4\xc3\xa4ss\xc3\xa4 kappaleessa h\xc3\xa4n kehotti ihmisi\xc3\xa4 sekaantumaan seksuaalisesti lapsiin ja paljastamaan itsens\xc3\xa4 heille, "ennen kuin he kasvavat isoiksi ja on liian my\xc3\xb6h\xc3\xa4ist\xc3\xa4". Kyseess\xc3\xa4 oli kuitenkin ihmisten tahallinen provosointi, sek\xc3\xa4 mustaakin mustempi huumori. H\xc3\xa4n my\xc3\xb6s ajoi murhan laillistamista, ja monissa teksteiss\xc3\xa4\xc3\xa4n kehotti esimerkiksi tappamaan poliiseja ja vastustamaan auktoriteetteja.\n_START_SECTION_\nKuolema\n_START_PARAGRAPH_\nAllin kuoli heroiinin yliannostukseen 28. kes\xc3\xa4kuuta 1993. Allinilla oli New Yorkissa keikka, joka keskeytyi nopeasti s\xc3\xa4hk\xc3\xb6katkokseen. T\xc3\xa4m\xc3\xa4n j\xc3\xa4lkeen Allin hajotti keikkapaikan ja l\xc3\xa4hti kadulle alasti ulosteiden ja veren peitossa. Allin osallistui my\xc3\xb6hemmin illalla juhliin, joissa h\xc3\xa4n k\xc3\xa4ytti heroiinia ja sammui. Seuraavana aamuna Allin l\xc3\xb6ydettiin kuolleena._NEWLINE_Hautajaisissa monet juhlijat ottivat kuvia Allinin ruumiista. Jotkut sy\xc3\xb6ttiv\xc3\xa4t huumeita ja alkoholia Allinin suuhun ja juhlivat kuolemaa avoimesti. Allin haudattiin h\xc3\xa4nen veljens\xc3\xa4 pyynn\xc3\xb6st\xc3\xa4 "GG-univormuun", eli nahkatakkiin, saappaisiin ja alasuojaan. Arkussa oli my\xc3\xb6s valokuvia ja pullo Jim Beam -viski\xc3\xa4. Hautajaisten loppuvaiheessa Merle-veli pani GG:n p\xc3\xa4\xc3\xa4h\xc3\xa4n kuulokkeet ja laittoi Allinin "The Suicide Sessions" -levytyksen soimaan. Allinilla oli paljon faneja ymp\xc3\xa4ri maailman. Tunnetuin faniporukka on yhdysvaltalainen rockyhtye CKY, joka usein soittaa keikoillaan Allinin kappaleen "Bite It You Scum". Er\xc3\xa4\xc3\xa4ll\xc3\xa4 videolla CKY-kitaristi Chad Ginsburg juo pullon Jim Beamia ja menee virtsaamaan idolinsa haudalle.'